ming030890/wiki-yue-high-quality huggingface dataset:
竹田恆德

竹田宮恆德王（日文：たけだのみや つねよしおう，1909年3月4號—1992年5月11號），係日本舊皇族，竹田宮第二代當主，恆久王大仔、明治天皇第一個外孫，同時係陸軍軍人，最高官位係陸軍中佐。1947年響駐日盟軍總司令指示下佢皇籍脫離，改名叫竹田恆德（日文：たけだ つねよし），後嚟做咗國際奧林匹克委員會榮譽委員。

經歷
恆德王1909年響東京府出世，係恆久王大仔，同時係明治天皇第一個外孫，所以啲長輩都好鍾意佢。而跟住出世嘅係表弟永久王，所以佢同永久王感情好好。
後生個陣嘅恆德王
之後佢跟隨老豆嘅志向，所以佢先後就讀陸軍幼年學校同埋陸軍士官學校預科，1930年畢業於陸軍士官學校騎兵科，同前朝鮮王國王子李鍵（李堈個仔，後嚟改名叫桃山虔一）係同期畢業生。恆德王同好多皇室成員一樣，都著上新派軍服。
恆德王鍾意馬術，仲曾經響陸軍騎兵學校做先生。1938年佢畢業於陸軍大學校，正值中日戰爭時期，所以佢就畀人派去海拉爾騎兵第14連隊第3中隊長，呢一次係佢第一次上戰場。不過佢一啲都唔開心，仲話唔鍾意見到子彈。
竹田宮恆德王著住和服
1940年，全日本慶祝紀元二千六百年記念行事，佢奉昭和天皇命令去「比叡」當兵。當佢響橫濱落船之後，大仔恆正王出世。
響太平洋戰爭期間，佢用假名宮田參謀，先後參加菲律賓戰役同埋瓜達康納爾島戰役。因為佢真係好想到前線打仗，所以就夾硬到拉包爾視察。1943年，佢升為陸軍中佐，同年8月升為關東軍參謀。期間，佢曾經同滿州國皇帝溥儀交流。1945年7月，佢升任第一總軍參謀。一個月之後日本宣佈無條件投降，而恆德王代表昭和天皇向關東軍講有關投降嘅事，之後宣佈解散關東軍。
1947年響駐日盟軍總司令指示之下，恆德王帶埋一家大細皇籍脫離，改名叫竹田恆德。1950年佢受到邀請出任日本滑冰聯盟會長，正式加入體育界。因為鍾意馬術，所以佢好想參加奧運會。佢仲曾經響1936年夏季奧林匹克運動會其中一個參賽馬嘅馬主。
之後佢做過唔少有關體育嘅職務，就好似日本體育協會専務理事、日本奧林匹克委員會委員長、國際奧林匹克委員會理事（後嚟成為榮譽委員）、日本馬術連盟會長同埋全國體操協會會長等等，而佢加加埋埋有響十五個體育組織入面做過野。另外，佢仲係1964年夏季奧林匹克運動會同埋1972年冬季奧林匹克運動會嘅頭號搞手。
1992年5月11號，恆德王死咗，終年八十三歲，死後由大仔竹田恆正繼承竹田家。
竹筒屋

竹筒屋（粵拼：zuk1 tong5 nguk1）係廣州地區嘅建築文化，亦係廣州街頭比較熟嘅休息住所。呢種建築喺19世紀前半先至出現。

名
個樣因為長面窄兼進深大（兩個之間嘅比例多數係1:4或1:8）樣似竹筒而改成噉嘅名。

風格
樣睇落去似一層樓到，但實質入面有閣樓重整埋樓梯。牆屬石基磚結構，瓦頂屬木構。間嘢一般分前、中、後三部份，其中前樓放佛道神像同祖先牌；中樓係過廳同房；過廳有樓梯可以上到去2、3樓呢啲地方；後樓係廚房同廁所之地；三部份都俾天井隔開咗。民國時期，因引入歐美式嘅洋樓風格而用咗混凝土梁同埋歐美嘅局部裝飾，而出現咗陽臺嘅2～3層樓嘅平頂樓。
竹節果

竹節果（粵拼：zuk1 zit3 gwo2）（學名：Garcinia oblongifolia，英文：Lingnan Garcinia），又叫嶺南山竹子。廣州嗌海南山竹。香港以佢嘅菓黃色，叫黃牙樹（wong4 ngaa4 syu6）、黃牙果（wong4 ngaa4 gwo2），欽州喊隻果做蘿蒙子（lo4 mung4 zi2），係種常綠喬木，歸金絲桃科福木屬，菓食得。中國廣東廣西，以及越南北邊海拔二百到千二米高地方搵到。香港原生樹，市內常見。

用途
佢嘅果可以食得，籽可以做工業用油，木材可以做傢俬同工藝品，樹皮可以做藥。
竹田恆泰

竹田恆泰（日文：竹田恒泰 / たけだ つねやす，1975年10月24號—），係日本出名男評論家、作家兼生意佬，竹田家現任成員之一，老豆係出名騎馬師竹田恆和。

人物
佢嘅政見比較偏右，支持萬世一系（即日本天皇一定唔可以傳畀外人）、支持恢復響1947年畀人皇籍脫離嘅人嘅皇室身份、同埋反對女性皇室成員成為天皇。而佢呢個政見都影響同另一位皇室成員寬仁親王。
由於老豆恆和出世嘅時候已經唔係皇室成員，所以佢都冇皇室銜頭。
漢斯-亞當二世

漢斯-亞當二世（英文：Hans-Adam II，1945年2月14號—），全名約翰尼士·亞當·費迪南·阿洛伊斯·祖瑟夫·馬利亞·馬高·德'阿腓阿諾·庇護（拉丁文：Johannes Adam Ferdinand Aloys Josef Maria Marko d'Aviano Pius），係列支敦士登現任大公兼元首，響1989年上任到依家。佢係歐洲唯一一個有實權嘅君主，仲係歐洲最有錢嘅君主。

早年
1974年嘅漢斯-亞當
漢斯-亞當1945年響瑞士蘇黎世出世，係時任國王法蘭茲·約瑟夫二世同王后佐治亞娜共同嘅第一個細路，而教父係教宗庇護十二世。因為佢老豆早響1938年由佢舅爺（阿爺阿洛伊斯個舅父）法蘭茲一世手上繼位做國王，所以漢斯-亞當一出世就係王位繼承人。
1969年，佢響聖加侖大學商學院畢業，攞到碩士學位。
1984年，佢做咗攝政王，幫老豆監國。當1989年老豆走咗之後，佢繼位做列支敦士登大公，係漢斯-亞當二世。

統治時代
響佢統治嘅時候，列支敦士登先後加入聯合國、歐洲自由貿易聯盟同埋歐洲經濟區。
2003年搞咗一場公投，決定要唔要擴大佢嘅權力。佢威脅假如結果唔啱佢心水，佢就搬返去奧地利住。而結果係佢成功擴權。
2004年，佢任命大仔阿洛伊斯王儲係攝政王，為政權交接做準備，不過漢斯-亞當依舊係名義上嘅國家元首。呢點就同當初1984年佢老豆法蘭茲·約瑟夫二世做嘅嘢一樣。
2012年，有一場對於係咪削弱佢嘅權力嘅公投，最後畀大比數反對。

身家
佢擁有LGT王家銀行集團（目前公司嘅董事長係佢二仔，麥斯米倫王子），家族資產七十六億美金，單係佢自己個人淨資產就有四十億美金。咁嘅身家令到佢成為世界最有錢嘅國家元首之一，亦令列支敦士登家族成為全歐洲最有錢嘅王室。
佢亦係一位藝術收藏家，藏有好多珍寶，大部份私人珍藏都響維也納嘅列支敦士登博物館展出。

私生活
1967年，佢同女伯爵瑪麗·甘斯基響華杜茲嘅華杜茲主教座堂結婚。兩個人係第二代堂姐弟關係。佢哋有四個仔女：
阿洛伊斯王儲（1968年ー）
麥斯米倫王子（1969年ー）
康士坦丁王子（1972年ー）
塔堤安娜公主（1973年ー）
2021年8月21號，老婆瑪麗·甘斯基因為中風死咗，終年八十一歲。
佢亦係K.D.St.V. Nordgau Prag Stuttgart嘅榮譽委員。

稱呼
1945年2月14號ー1989年11月13號：列支敦士登王儲殿下
1989年11月13號ー：列支敦士登親王殿下
跟據官方版本，佢嘅頭銜全稱係：「列支敦士登親王、達保同雅格多夫公爵、里堡伯爵、列支敦士登王朝首領」（德文：Fürst von und zu Liechtenstein, Herzog von Troppau und Jägerndorf, Graf zu Rietberg, Regierer des Hauses von und zu Liechtenstein）；而佢嘅官方全名係「漢斯-亞當二世·馮ー列支敦士登」（德文：Hans-Adam II von and zu Liechtenstein）。
漢摩拉比

漢摩拉比（前1810年—前1750年）係巴比倫第六任國王，前1792年登基，任內將國土擴張到成個兩河流域。佢亦制定全世界頭一份成文民法典《漢摩拉比法典》。
漢志

漢志（粵拼：hon3 zi3；阿拉伯文：الحجاز‎）係沙地阿拉伯西部嘅地區，亦係內志同紅海海岸之間嘅屏障地帶。呢度係回教發源地，兩座聖城麥加同麥地那都喺度。
漢摩拉比法典

《漢摩拉比法典》（Code of Hammurabi）係巴比倫嘅法律典籍，由第六代國王漢摩拉比響約公元前1754年頒佈。當中比較出名嘅概念係「以眼還眼」。
粉簞竹

粉簞竹（粵拼：fan2 daan1 zuk1；學名：Bambusa chungii），可以寫做粉單竹（fan2 daan1 zuk1），係禾本科簕竹屬嘅叢生常綠竹本植物，原產中國南邊，而家喺中國嘅廣東、廣西、福建，湖南都可以搵到。

樣
竿直立，頂部有些少彎。每節間細樖時有白蠟粉，冇毛；未熟嘅嗰啲皮上邊硬，乾後變三角。

用途
植株可以整精巧嘅竹制品同絞制竹繩，亦可以整紙同庭院植物。
粉絲

粉絲係一種綠豆做嘅幼粉，睇落半透明。有啲地方用薯粉。粉絲原來係唐人粉麪，亦傳到日本、韓國、越南、泰國、菲律賓、印尼等地。
粉紅弗洛伊德

粉紅弗洛伊德（Pink Floyd）係英國老牌搖滾樂樂隊，1965年喺倫敦成立，1995年散水，之前試過喺2013到2014年同2015年兩次短時間復合返。
粉紅色的一生

粉紅色的一生或譯玫瑰花人生（法文：La Môme，英文：La Vie En Rose）係響2007年法國電影製作中皮費最大嘅一部。個古係講法國三十至六十年代最紅歌星伊蒂琵雅芙（Édith Piaf）嘅戲劇人生。部影片嘅蒙太奇手法好獨特，穿插介紹咗渠嘅童年天真、中年事業同埋啲情場趣事，劇作到好似架扭計過山車咁波折。個首影式響2007年2月8號嘅柏林電影大展當中舉行。
呢套戲喺美國嘅票房成績非常理想，係近二十年嚟美國票房第三高嘅法國片，差過《天使愛美麗》（Amelie）同《狙魔特攻》（Brotherhood of the Wolf） 。

名曲
終曲名：《今生無怨無悔》（Non, je ne regrette rien）
主題曲名：《La Vie en Rose》
其他插曲：《愛之禮贊》（Hymne a l'amour）
Heaven Have Mercy
《遠方客倌》（Milord）
Rien de rien
La foule
Cri du cœur
Padam Padam
Mon Dieu
Mon manège à moi
以上各曲響電影度全部係採用畢愛荻嘅原聲。
Mon Homme
Les Mômes de la Cloche
Les Hiboux
呢三首係由歌手Jil Aigrot唱嘅。

趣聞
十幾年前，出同名嘅戲劇首度響倫敦盛大公演，至曲終花落（個女主角大咗）嗰陣時，觀眾點都唔接受得，個個喊到喡喡聲。
收尾幕落同埋燈着咗，觀眾掌聲不斷，好似朝頭早嘅太陽催散晒倫敦上空嘅濃霧咁，今日響歐陸已經無人唔知呢齣片，個個都一早帶定手巾仔響電影院門前排緊隊。
粉紙扇

粉紙扇（粵拼：fan2 zi2 sin3；學名：Mussaenda hybrida），香港又嗌粉葉金花（fan2 jip6 gam1 faa1），係茜草科玉葉金花屬嘅半常綠半落葉灌木，喺亞洲同非洲嘅熱帶地區先至搵到。
佢啲花好多時畀人睇。
粉紅麻甩101

《粉紅麻甩101》（英文：Beautiful Bitchy Bros）係香港MakerVille製作嘅真人騷節目，由余德丞、王雍泰連同三位男同性戀者陳君浩（Bu）、陳皓雲（Howard）、黃凱逸（Zelos）主持，2023年2月20號到3月10號逢禮拜一到五23:00－23:30喺香港電視娛樂ViuTV播出。節目安排男同性戀者主持（粉紅）同埋男異性戀者主持（麻甩）一齊相處，令佢哋加深對對方嘅了解。
粉紅

粉紅色彩座標HTML#FFC0CBRGB （R, G, B）1（255, 192, 203）CMYK （C, M, Y, K）2（0, 25, 20, 0）HSV （H, S, V）3（350°, 25%, 100%）數值限制範圍：（１）Ｒ、Ｇ、Ｂ：0～255（２）Ｃ、Ｍ、Ｙ、Ｋ：0～100（３）Ｈ：0～360　　Ｓ或Ｖ：0～100友情提示：1. 篇嘢嘅色代碼凈提供參考，唔係共通標準。2. 篇嘢可能用咗顏色標示，可能因為唔同閱讀環境而產生變化，詳細睇網絡無障礙。3. 色盲或色弱人士用家，一定要搵辨色力正常嘅人士或用無障礙軟體嚟幫手。4. 黑白屏幕用家一定要改用真彩色或全彩色嘅屏幕先至睇到呢啲色。
粉紅係隻淺紅色，源自石竹嘅色。喺當代文化，粉紅係女性嘅代表色。

色名
睇埋：色名
粉紅同紅之間嘅差異，查實等同淺綠同深綠之間嘅，但好多語言都會有隻字特指粉紅，例如英文入面嘅 pink 或者日本話入面嘅 pinku（片假名：ピンク）噉，而唔淨只係將粉紅稱之為淺紅就算數－佢哋好似將粉紅當正咗係隻原色噉。
粉紅豬一家親

《粉紅豬一家親》係英國卡通片，由Hasbro Entertainment（前身係Contender Entertainment Group同Rubber Duck Entertainment）同Astley Baker Davies製作，角色大多數動物擬人。佢英文本名Peppa Pig，亦都係主角名，豬女細蚊來。唔同地方有唔同唐字名，香港傳統上叫《粉紅豬一家親》，臺灣叫《粉紅豬小妹》，大陸叫《小猪佩奇》。首次廣播2004年5月30號，有7季。一共有過180個國家播放。香港有廣東話播放。
主角一家，主角加豬爸、豬媽再加細佬佐治。有返遊戲班，先生同書友，都係哺乳動物，有十零種。有時會加上角色父母加祖輩。亦有其他哺乳動物做其他角色。另外有少量以蔬菓做角色，如薯仔先生。故仔有時突顯動物習性，如豬就玩泥漿，兔食紅蘿蔔咁。
一節故仔唔長，五分鐘左右。多數日常，多數輕鬆，結尾開開心心。
有唔少周邊產品，好似嘢玩、毛公仔、電子遊戲、書咁，甚至有大富翁。主題公園都有幾個。
片中唔少顛倒現實，顛倒男女，着力消除男女刻版。如義務消防隊為幾個亞媽。如兔女士萬能，全職，有無數工份，甚至去揸直升機救人。豬爸有大肚腩，畀個母女取笑。個女成日笑亞爸蠢，然而豬爸好似聖人咁，無論乜都包容，一笑置之。女人多數強勁，男人睇起來無用，有時搞笑。有時評為左翼女性主義宣傳。然而片中又有另一啲刻版，如家家都住間屋都喺山頂，家家都一家四口兩個細蚊仔女，亞媽都喺屋企，夫妻無交流。
獸醫科

獸醫科（英文：veterinary medicine）係一門用醫學睇症同治療方法嚟處理動物問題嘅學科。
獺靈貓屬

獺靈貓屬（學名Cynogale）係食肉目靈貓科下嘅一個屬。
獻花

獻花，由生人將啲花、花束獻畀死咗嘅人。用嚟悼念。

類
獻花可以分成，預先而有組織，例如某啲紀念日組織嘅獻花活動。突發（spontaneous）而自發，好以戴安娜王妃撞車身亡同埋紐西蘭清真寺受槍擊之後。
獻世

《獻世》係香港歌手陳小春喺2003年8月26號由博德曼音樂發行嘅《算你狠》唱碟入面第十二隻粵語歌。由周杰倫作曲，林夕填詞，金培達編曲，陳小春演唱。

簡介
「獻世」呢個字嘅意思喺廣東話入面係鬧人嗰陣用嘅。而呢隻歌就講緊一對分咗手嘅情侶怕見到對方，亦都驚影響到大家嘅關係所以就冇見面。

翻唱
李克勤、譚詠麟，收錄喺2003年唱碟《左麟右李》
周杰倫，喺2013年香港演唱會
李幸倪
許靖韻，喺湖南衛視《歌手2019》終極踢館預選賽演唱，憑住呢隻歌贏咗畢書盡，攞到第三輪正式踢館資格。
獻給你的進行曲

《獻給你的進行曲》（韓文：임을 위한 행진곡）係韓國嘅民衆歌謠，光州民主化運動歌曲。
獾

獾（學名：Meles meles），係獾屬嘅一種哺乳動物，廣泛分佈喺歐亞大陸。
獼猴

獼猴，古時又叫猢猻，係靈長目猴科動物，有22個唔同品種。
獼猴桃科

獼猴桃科（學名：Actinidiaceae）係雙子葉植物綱杜鵑花目嘅一個科。
窩闊台汗國

窩闊台汗國是大蒙古國四大汗國的其中一個，1225年由成吉思汗的兒子窩闊台立國，到1309年畀察合台汗國同大元帝國瓜分。
窪田龍二

窪田龍二（1976年7月24號—）係日本足球員，司職中場，效力過橫濱水手，及神戶勝利船。
窩闊台

窩闊臺（1186年11月7號—1241年12月11號），又叫窩闊台、斡歌歹、和歌台、倭闊岱，係大蒙古國第二個皇帝，1229年到1241年在位，跟廟號叫元太宗。
窪田稜

窪田稜（2001年1月5號—）係日本足球員，打中場位置，效力金澤薩維根。
窪田良

窪田良（1991年4月8號—）係日本足球員，司職中場，效力富山勝利。
窮人

窮人係冇能力自己支持自己生活開支嘅人。生活開支即係包括衣食住行。窮人有啲要外人接濟，或者申請社會福利援助。
窮人通常處於社會嘅最低層，所以經常被人歧視，佢哋嘅意志同埋自尊心亦因而受損，所以有俗語「人窮志短，馬瘦毛長」。
以前有句名言「窮過蒙正」，因為民間傳說，呂蒙正係窮人之中嘅人辦。
窩頓批

窩頓批（粵拼：wo1 deon6 pai1，Woolton pie）係隻嚟自英國嘅批，喺第二次世界大戰嗰陣因為資源短缺而整唔到第啲嘢食，於是乎喺英國廣泛噉用咗呢隻批嚟做嘢食。
膥袋

膥袋（粵拼：ceon1 doi6，英文：scrotum），俗寫春袋（官話寫成卵袋），又叫腎囊，學名叫陰囊，係雄性生殖器一部分。
膥袋裝住睾丸同部分輸精管，睾丸又叫膥核或者膥子（因為佢個形態似膥），所以載住膥核嘅地方自然俾人叫膥袋。
「膥袋」所指嘅，亦都可能包埋入面嘅睾丸等結構；本文揀咗佢等於現代醫學所指嘅陰囊嘅定義，嚟介紹種種。有指正寫係「䘒袋」，詳情寫喺條目「膥」。

解剖
膥袋喺男人嘅軀幹下面，條㞗之後
一個男人嘅膥袋，可以見到入面吊住兩粒膥子
每個男人都有膥袋一個，入面有一左一右兩個間隔，兩邊間隔各自裝住一粒膥子喺裏面浮動，隔住膥袋喺外面都可以睇到兩粒膥子嘅輪廓。

相關
内文：閹
古時中國太監要自細閹割（最少會切走澌睪丸，有啲情況亦都會包埋陽具嘅其他部分），令佢哋永遠失去性同生育嘅能力，以免佢哋背著皇帝同後宮偷歡。隨着帝制結束，呢種做法成為歷史。
舊時嘅西方、印度、中東、非洲亦有相同做法，為嘅係刑罰、宗教、權力呢啲理由。有一種係為咗保留男仔發育前嘅聲，令到男人嘅性徵唔會出現，繼續唱童聲，呢啲人叫閹歌手。
膽囊收縮素

膽囊收縮素係一種消化系統嘅肽類荷爾蒙，可以促進脂肪同埋蛋白質嘅消化。膽囊收縮素係由小腸黏膜上皮細胞當中嘅I細胞合成，並由十二指腸分泌，促進胰臟同膽囊各自釋放消化酶同膽汁。
膳食纖維

膳食纖維係一啲喺食物入面揾到嘅纖維素，畀唔到人體去消化。膳食纖維會增加條腸入面啲食物嘅體積，又可以促進腸胃蠕動，令到個人想屙屎，預防到便秘。蔬菜裏面有好豐富嘅纖維素。
膶腸

膶腸係臘味嘅一種，整法同臘腸似，不過就用膶去整。膶腸多數都係鴨膶腸，不過亦有豬膶腸。

比喻
廣東人會將厚嘴唇比喻做「孖膶腸」。
膽

膽，又叫膽囊，係消化系統入面儲存膽汁嘅地方。膽汁由肝整，先經過膽，再同胰嘅分泌一齊流入十二指腸。
膽固醇

膽固醇係固醇，亦係脂肪一種。膽固醇響全身嘅動物細胞膜上面都有。亦係膽汁同其他荷爾蒙主要成份。人身大部分膽固醇都係肝做出來，另有一部份係食肉，魚、奶吸收而來。膽固醇唔溶響血，佢會同脂蛋白結合，運到全身。
膽固醇係1784年響膽石裏面發現。
笑氣

笑氣係一種氣體，學名一氧化二氮（nitrogen oxide），符號N2O。室溫之下，笑氣無色，亦都唔會着火。笑氣有淡甜味，聞起來幾宜人。
笑氣可以麻醉人神經，令人興奮，所以叫笑氣。手術醫生、牙醫會用佢來麻醉病人，同佢止痛。因為佢有咁嘅特性，所以亦都畀人濫用。
笑氣亦係熄滅火焰，用喺賽車引擎之上。
笑着哭

《笑着哭》係中國歌手汪峰出嘅第三張錄音室專輯。喺2004年6月29號由華納音樂發行。

簡介
呢隻碟收錄咗10隻歌。
笑片

笑片（粵拼：siu3 pin2，Comedy Film）係一種電影類型，泛指專係引人笑嘅電影。
笑看人生

《笑看人生》係香港歌手譚詠麟發行第26張粵語專輯。
琴寶羅

琴寶羅，係大韓民國嘅一個女藝人同埋演員。
琳寶北站

琳寶北站（英文：Lambeth North tube station）係英國倫敦地下鐵必嘉老綫嘅車站，屬第1收費區，喺大倫敦琳寶區。
琳寶區

琳寶區（London Borough of Lambeth，又譯蘭貝斯區）係英國大倫敦嘅一個自治市，面積27平方公里，人口33萬。
琴察加半島

「勘察加」嘅俄羅斯文意思係「燻魚」，所以呢度又被暱稱做「燻魚半島」。居民多數住晌半島東岸嘅首府琴察加彼得巴甫洛夫斯克（Petropavlovsk-Kamchatky）。
喺堪察加半島住嘅熊大概有1萬至1.6萬隻，係世界上最多熊嘅地區。
琳寶徑

琳寶徑（英文：Lambeth Walk）係香港一條街，喺中環東面，東面連接紅棉路，西面連接遮打道同美利道交界，向西行車。
維基同享有多媒體嘅嘢：Lambeth Walk, Hong Kong
琳琅攝影店

間嘢早期嗌過琳琅攝影店，1956年因公私合營而變成公家舖頭，1957年試過將隔籬嘅美施、黑白、新善美等幾間攝影舖合併埋。文革期間受到剷除一切牛鬼蛇神嘅思想影響，舖頭被逼先後改名做紅旗攝影店同雄峰攝影店直到1973年先至打回頭。1985年1月14號同珠影搞合作而嗌成琳琅美容彩影，後嚟因珠影方成日唔得閒而未形成經濟實體，喺1990年5月12號恢復返琳琅自己一個經營。1997年擴業時改名做「琳琅法國婚紗攝影世界」。不過好景唔長，由於廣州市世紀婚禮服務中心從1998年開始，喺各區民政局嘅婚姻登記處搞營業點，重有啲舖頭將簡單嘅攝影棚搬入登記處，令業績大幅度下降而轉營畀其它機構。
臺北站

臺北車站係臺灣臺北市中正區嘅一個鐵路站，集合臺鐵、臺灣高鐵、臺北捷運同桃園捷運；周邊有臺北轉運站、國光客運臺北車站等公車站。臺北車站喺臺北捷運路網嘅地理中心，喺1891年開張以嚟唔單只係臺北都會區同北臺灣最重要嘅公共交通樞紐，亦都係全臺灣運量最大嘅鐵路車站，每日進出人數至少52萬，長期係台鐵所有車站總運量嘅第一位，總共使用人數全世界排第25名，排喺日本（第1～23名）同埋法國巴黎北站（第24名）後面。
臺北車站由於一開始提供火車（臺鐵）服務，所以又俗稱「臺北火車站」，簡稱「北車」。臺語係「臺北火車頭」（臺灣話：臺北火車頭，臺羅：Tâi-pak Hué-tshia-thâu）或者「臺北車頭」（臺灣話：臺北車頭，臺羅：Tâi-pak Tshia-thâu），捷運上嘅廣播為「台北車站」（臺灣話：臺北車站，臺羅：Tâi-pak Tshia-tsām）。

車站構造
車站主體分為地面6層同地下4層，長149公尺、寬110公尺；1樓大廳東、西、南、北各有三個出入口，2樓係微風臺北車站美食街，3樓以上嘅樓層係臺灣鐵路管理局本部辦公室。地下1樓係穿堂層，北邊透過中山地下街同臺北地下街連接京站時尚廣場、機場捷運站同臺北轉運站；南邊連接誠品站前店。臺鐵、高鐵月台層喺地下2樓，總共有4個島式月台、9條路軌；原本全部由臺鐵使用，之後其中兩個月台、4條路軌轉俾高鐵用。臺北車站同附近嘅善導寺站、台大醫院站，同埋中正紀念堂站都設計做民防車站，費時俾空襲同埋炸彈破壞。
地下3樓係臺北捷運板南線嘅車站、地下4樓係淡水信義線嘅車站，兩條線4個月台都安裝咗半高式月台閘門。地下2樓係車站出入口同埋兩條線之間嘅轉車大堂；地下1樓通去站入面嘅地下商場，有8個出入口。出口M6通去壽德大樓和億公司HOYII北車站美食商場同臺北凱撒大飯店Metro A8地下美食街；西邊通去站前地下街、誠品站前店。
由於臺北車站龐大又複雜嘅站體結構喺台灣好罕見，所以俾人講笑叫做「全台最大迷宮」，臺鐵甚至因為咁而整咗個導航App。

車站樓層
※備註：
地下一樓總共有12個廁所，其中兩個由一樓出入，4個喺付費區入面（高鐵臺鐵各兩個），1個由第四月台搭𨋢出入（傷殘人士廁所）。
地下三樓嘅臺北捷運淡水信義線穿堂部分同地下四樓嘅臺北捷運淡水信義線月臺同臺鐵站體同時開工。

高鐵、臺鐵車站出口
高鐵、臺鐵車站每面都有三個出入口，其中東二門同埋西二門可以去臺鐵總局，一般旅客唔去得。除咗去演藝廳或者二樓搭𨋢之外都唔開放。以下係相對位置圖：

臺北捷運車站出口
喺捷運臺北車站範圍入面（包括臺北車站地下商場）嘅出口用英文字母「M」字區分（Metro嘅字頭）。M1、M2出口喺淡水線月台北邊，M3、M7、M8出口喺南港線月台東邊，M4、M5、M6出口喺南港線月台西邊。M2、M4、M8出口可以搭𨋢。
註：站前地下街新開嗰陣，曾經將站前地下街嘅5號出口（宜家嘅 Z2出口）編去捷運站9號出口（嗰陣時未用英文字母，M1-M8出口即係以前嘅1-8號出口）。
捷運嘅出口分四次開，而唔係同一時間開始用。喺臺北車站未通車之前，M1、M2出口已經同中山地下街同一時間啟用；同捷運站同一時間啟用嘅係M3出口、M4出口、M7出口；通車冇耐，M6出口先至開，一開始通去壽德大樓，之後通埋凱撒飯店；M8出口後嚟先開始用；M5出口因為站前廣場同地下街工程嘅影響最尾先開，之後站前廣場嘅地下街都開埋。
臺北馬拉松

臺北馬拉松（英文：Taipei Marathon），簡稱臺北馬，創辦於1986年，是由中華民國臺灣臺北市舉辦嘅馬拉松比賽，每年12月嘅第三個週末舉行，已獲得世界田徑聯會金標籤路跑賽事認證。比賽曾因臺北捷運工程停辦過幾年，2001年重新舉辦，而家參賽規模為二萬八千人。

沿革
時任中華台北田徑總會理事長的紀政受到多國喺城市內舉辦馬拉松比賽嘅啟發，經過協調之後喺1986年創辦咗「臺北國際馬拉松」。首屆賽事喺1986年3月9號舉行，臺北市田徑委員會（而家係臺北市體育總會田徑協會）提前喺1985年12月22號舉辦咗先鋒賽，有超半程馬拉松組（23公里）同埋12公里路跑組，賽道自介壽路出發，繞行仁愛路、信義路、忠孝東路等臺北市主要幹道，廣受選手好評。
喺時任市長吳伯雄嘅支持下，臺北國際馬拉松持續舉辦到第四屆，後來因為臺北捷運工程影響而被迫停辦。1992年，中華民國路跑協會另外喺尚未通車嘅國道三號樹林－龍潭段舉辦「臺北國際國道馬拉松」作為替代賽事，比賽亦保留到而家，成為臺北國道馬拉松。
2001年，臺北國際馬拉松復辦，起終點亦由凱達格蘭大道改到臺北市市民廣場，復辦後首屆賽事參加人數接近5,000人。
2004年，賽事獲得ING安泰人壽冠名贊助，更名為「ING臺北國際馬拉松」，大會更創先例，首次對外招募志工同推出紀念音樂精選集「跟著獅子跑，大家會更好」、「馬拉松之約」，並引入冠軍晶片用於比賽成績計時同排名。雖然ING集團提前一個月開始宣導交通管制措施，但比賽當日仍有少數駕駛用較為激烈嘅言行回應，令ING集團一度撤銷贊助。
2008年，富邦金控收購咗ING安泰人壽，賽事隨之更名為「富邦臺北馬拉松」。時任臺北市議員何志偉、周柏雅因主辦單位之一嘅路跑協會帳目唔清，質疑該單位浮報經費，直批「根本係替富邦辦企業運動會」。時任路跑協會秘書長陳華恆則表示，協會最多留三成盈餘維持組織運作，無賺取暴利之情況。
2015年，臺北市政府不再接受企業冠名贊助，賽事正名為「臺北馬拉松」，並以抽籤方式決定參賽資格。臺北市政府體育局計劃逐年向只辦理馬拉松（42.195公里）單一組別嘅賽制發展。
2019年，世界田聯公布臺北馬拉松獲得銅標籤認證，係新北市萬金石馬拉松後臺灣第二個可爭取奧林匹克運動會參賽資格或積分嘅路跑賽事。
2020年，賽道路線大幅修改，原先起終點皆為臺北市市民廣場改為起點不變、終點為臺北田徑場，新增經過臺北府城北門嘅路段。2021年亦啟用以莫比烏斯帶為發想嘅全新賽事標誌，象徵對跑步嘅堅持同過程中嘅呼吸同意志力，並喺背景結合曙光、跑者剪影以及城市特色建築。2024年1月，世界田聯將臺北馬拉松升級為金標籤路跑賽事。

宣傳
自2016年起，臺北馬拉松開始推出專屬宣傳標語以及主視覺，以更有效地推廣賽事。
2016年－跑我嘅路！
2017年－管佢，就跑我嘅！跑去夢想
2018年－有種跟上
2019年－領跑台北
2020年－勇感呼吸
2021年－Run The City- The Day We Reborn（跑動臺北- 嗰日我哋重生）
2022年－Run The City- We Are Possible（跑動臺北- 我哋有可能）
2023年－Run The City- Excuses Mean Nothing（跑動臺北- 藉口冇意義）
2024年－從心定義

路線
臺北馬拉松舉辦到而家，路線經過11次調整，以下係當前版本嘅賽道概要：
馬拉松
從市民廣場出發，臺北馬首先涵蓋27.5公里嘅市區賽段，跟住由南港區進入總長11.5公里嘅河濱公園賽段。河濱公園賽段由南湖左岸河濱公園起步，終點係迎風河濱公園。最後再返入市區，經過3.195公里嘅路程，終點設喺臺北田徑場內。整個賽程設有8個水站，沿途會經過臺北市嘅多個知名景點，包括台北府城東門、國立中正紀念堂、台北府城南門、西門紅樓、台北府城北門同忠烈祠等。

大會紀錄同歷屆冠軍
歷屆冠軍僅列出馬拉松組總排名。目前臺北馬拉松大會紀錄保持人如下：
馬拉松
男： Paul Lonyongata（肯雅），2小時09分18秒，2020年
女： Alemtsehay Asifa Kasegn（埃塞俄比亞），2小時25分55秒，2022年
半程馬拉松
男： 張嘉哲（中華台北），1小時05分55秒，2010年
女：
臺北經濟文化代表處

臺北經濟文化代表處，減筆叫臺灣代表處或台北代表處，係中華民國喺非邦交國所設立，行使大使館或領事館部分權責、享有外交禮遇嘅代表機構。非邦交國因為同中華人民共和國政府有外交關係，所以唔可以同中華民國政府建立正式邦交。因此，非邦交國通過代表處同中華民國保持政治、經濟貿易同文化等關係。
臺北都會區

臺北都會區，又叫做大臺北地區、臺北都市圈、臺北基隆大都會區、大臺北、北北基，係臺灣嘅首都圈同埋第一大都會區，以臺北市為中心，包含臺北市、新北市同埋基隆市；其中臺北、新北兩市又經常合稱為「雙北」。人口聚集區域以臺北盆地為主，並擴及周邊山區、臺地同埋沿海平地。總面積2,457平方公里，人口6,907,595人，台灣大概三成人口聚集喺呢度。
更廣義嘅範圍，就會喺大臺北之外再加上桃園市所組成嘅臺北生活圈（北北基桃），人口達9,253,001人，面積達3,678平方公里，喺世界人口組織入面係世界排名第41大都會區，超過三分一臺灣人喺呢度住、生活、就學同埋工作。按生活圈規劃，臺北市、新北市、基隆市屬於「大臺北首都生活圈」，依生活圈概念為一體嚟實施區域聯合治理。
臺南交流道

臺南交流道 (國道1號)：台灣國道一號327公里嘅一個交流道。
臺南交流道 (台86線)：台灣台86線5公里嘅一個交流道。
臺北縣

；英文：Taipei County）係臺灣北部以前嘅一個縣，1945年隨住臺灣進入中華民國時代而設立，2010年改制升格為新北市。全境環繞臺北市，東北貼近基隆市、東南接宜蘭縣、西南鄰桃園縣（今桃園市）。縣治喺板橋市，縣內轄有10市、4鎮、15鄉（含1個山地鄉），一共有29個鄉鎮市。

歷史
1945年臺灣光復後（昭和20年/民國34年），臺北管轄日本殖民時期臺北省地區，唔包括市省轄市，現成為基隆市同臺北市喺1946年（民國35年）12月遷至蘆洲鄉。下年，即係1947年1月，臺北縣議會決定喺板橋鎮正式建立縣政府。
1950年10月10號，臺灣省行政區劃重組，劃分宜蘭市、宜蘭區、羅東區、蘇澳區，設立宜蘭縣。同年，撤銷地轄區，鄉鎮劃歸州管理。
自1979年人口達到中華民國直轄市標準以嚟，臺北縣曾多次嘗試成為中華民國直轄市，不過俾行政院拒絕。
1990年（民國79年）人口突破300萬人。
2007年5月23號，立法院通過《地方制度法》第四條修正案，規定「人口二百萬以上嘅縣，其政治、經濟、文化、城鎮發展條件唔符合改建直轄市標準嘅，經行政院批准，給予直轄市同等權限。呢個通常被稱為「半直接控制嘅城市」。同年10月1號，人口超過200萬嘅臺北縣宣布晉升為「半直轄市」，重舉行新一級機構負責人聯合就職儀式。
2008年12月，中華民國總統馬英九指示臺北縣即刻享有直轄市「實質」嘅財政同人事權力。
2009年6月23號，內政部審查通過「臺北縣改制直轄市案」。同年7月2號，行政院正式批准臺北縣升格。同年12月25號，臺北縣升格直轄市，成為中華民國臺灣地區人口最多嘅城市，改名新北市（英文：New Taipai City） 。

行政區劃
臺北縣行政區劃
1945年（民國34年）臺灣脫離日本統治，臺北州改制臺北縣，基隆市、臺北市改制省轄市，1946年（民國35年），自內湖鄉分出南港鎮，鶯歌鎮分出樹林鎮，1947年（民國36年），將七堵鄉劃入基隆市，蘆洲鄉分出三重鎮，縣治遷至板橋鎮，共轄9縣轄區1市42鄉鎮。將文山區烏來鄉、羅東區太平鄉、蘇澳區南澳鄉合併，分出北峰區。蘇澳區蘇澳鎮併入羅東區。
1950年（民國39年）調整行政區域，將宜蘭市同宜蘭區、羅東區、蘇澳區、北峰區太平鄉、南澳鄉等2鎮9鄉合併分出宜蘭縣，臺北縣由七星區嘅4鎮1鄉、新莊區嘅2鎮3鄉、海山區嘅4鎮2鄉、文山區嘅1鎮3鄉、淡水區嘅1鎮3鄉、基隆區嘅1鎮5鄉、北峰區烏來鄉等個31鄉鎮組成，並自新莊鎮分出泰山鄉，深坑鄉分出景美鎮、木柵鄉。
1958年（民國47年），自中和鄉分出永和鎮，轄15鎮20鄉。
1962年（民國51年）三重鎮改制為縣轄市。
1968年（民國57年），將景美鎮、木柵鄉、內湖鄉、南港鎮、士林鎮、北投鎮劃入臺北市。
1972年（民國61年）縣治板橋鎮改制為縣轄市。
1979年（民國68年）中和鄉、永和鎮改制為縣轄市。
1980年（民國69年）新莊鎮、新店鎮改制為縣轄市。
1993年（民國82年）土城鄉改制為縣轄市。
1997年（民國86年）蘆洲鄉改制為縣轄市。
1999年（民國88年）汐止鎮、樹林鎮改制為縣轄市。
喺改制直轄市之前，全縣有10市（板橋市、三重市、中和市、永和市、新莊市、新店市、土城市、蘆洲市、汐止市、樹林市）、4鎮（鶯歌鎮、三峽鎮、淡水鎮、瑞芳鎮）、15鄉（五股鄉、林口鄉、深坑鄉、石碇鄉、坪林鄉、八里鄉、三芝鄉、石門鄉、萬里鄉、金山鄉、貢寮鄉、雙溪鄉、平溪鄉、泰山鄉，烏來鄉為山地鄉），共有29個鄉鎮市。
臺北縣人口密度分布
臺北縣係全臺人口最多嘅縣市，超過80%嘅臺北縣居民居住喺10個縣轄市當中，面積大約係臺北縣嘅六分之一。28.8%嘅臺北縣居民係臺北市或高雄市移入。臺北縣有藍領外籍勞工約5萬人，係臺灣次多。仲有外國專業人士約5千人，排名全臺第三。
以下地區係人口集中分布區域：
中和永和地區：65萬人/25平方公里
三重新莊蘆洲地區：98萬人/43平方公里
板橋土城地區：78萬人/52平方公里
各區人口密度除咗土城市以外皆超過每平方公里2萬人。其它包括新店市29萬、汐止市18萬、三峽鶯歌地區18萬、樹林市17萬、淡水鎮13萬等。
聖大非省

聖大非省（西班牙文：Provincia de Santa Fe）係南美國家阿根廷嘅廿三省之一，省會係聖大非。
聖多美島

聖多美島係個火山島，響非洲畿內亞灣，係聖多美及普林西比嘅主島。島嘅面積有859平方公里，人口15.7萬（2009年計），佔全國人口96%。
聖多默

聖多默（天主教譯名）或者聖多馬（新教譯名），係基督宗教嘅聖人，耶穌基督十二門徒嘅其中一位。
米每秒

米每秒（m/s）係速度單位，代表每秒鐘行咗幾多米。佢由國際單位制基本單位衍生出嚟。
米氏刺躄魚

米氏刺躄魚（學名：Echinophryne mitchellii）係躄魚科刺躄魚屬嘅其中一個種。
茨城大學

茨城大學（日文：茨城大学／いばらきだいがく）係喺日本茨城縣水戶市嘅國立大學，1949年創校。
茨維考

建議茨維考按照原文發音改名做茨維裘。 請睇下相關討論同提議緊嘅相關指引。
茨維考
茨維考（德文：Zwickau）係德國一個城市，喺薩克遜，人口約莫9萬。
茨城縣

茨城縣係日本本州嘅其中一個縣，東部對住太平洋，喺千葉縣北面。
茨廠街鄉音館

茨廠街鄉音館，又鄉音館，係馬來西亞一隻民間語言文化博物館，因坐落喺吉隆坡茨廠街而得名。隻館由鄉音考古工作者張吉安創立，佢出於保育當地華人語言與及文化嘸至於消亡喺2005年1月發起有「鄉音考古」計劃，尋訪馬來西亞老華人，記錄啲消失緊嘅鄉音曲藝，蒐集舊嘢，並喺2009年租咗間老作坊喺茨廠街嘅做陳列埞畀啲一路蒐集嚟嘅實物。喺2020年隻館曾經因捱偷、疫情同埋資金問題停業，喺2021年3月4號復業。
茨城新聞845

《茨城新聞845》（日文：茨城ニュース845／いばらきニュースはちよんご）係《NHK新聞》嘅茨城縣地區新聞節目，由NHK水戶放送局製作，喺茨城縣NHK綜合播出。
即使喺茨城縣內，特別係喺該縣嘅南部同西部地區，亦都無法根據中繼站接收當地播出，因此需要採取安裝額外天線等措施。
茨華拿文

茨華拿文（粵拼：ci4 waa4 naa4 man4，Setswana/Sitswana/Tswana），屬於班圖語族，用拉丁字母嚟寫，係波茨華拿通行嘅官方語言，有超過四百萬人用緊。
茫崖

茫崖係中國青海海西一個縣級市，人口1.9萬。
茨木

茨木係日本大阪府一個特例市，人口28萬。
茨田陽生

茨田陽生（1991年5月30號—）係日本足球員，司職中場，效力大宮松鼠。
舞台

舞台（英文：stage）喺表演藝術上係指一個用嚟做表演嘅空間，一般位置上會高過觀眾少少，等全場嘅觀眾都可以睇到台上嘅表演者，而且會有特製嘅燈光方便用嚟令觀眾注意力集中喺表演者身上。通常仲會有舞台簾。
舞台上

《舞台上》係香港歌手羅文喺1983年1月由百代唱片推出嘅音樂唱碟。

音樂
睇埋：激光中
隻歌被指配合表演嘅用途，唱碟個名就咁出嚟，曲順編排亦可以根據一場演唱會嘅流程嚟欣賞。
音樂風格、節奏、基調多樣，有粵曲《寶玉成婚》、揉合饒舌（或數白欖）、電子等音樂元素嘅《激光中》；曲調抒情嘅《想你開心》、節奏快速強勁嘅《熱浪》、懷舊曲風嘅《一聲舊調》同《舞者》。
歌詞刻畫歌者種種心聲，如《面譜》入面表演者內心嘅矛盾；《激光中》入面歌手忘我咁演出，希望聽眾共舞回應；《願望就是明天》描寫安歌時歌手同觀眾嘅「情感交融」。

美術
羅文著白色電單車皮褸握住咪高峰，背景係多盞射燈，JET雜誌形容係嗰陣樂壇嘅大排場作品。

宣傳同商業成績
同期，羅文喺利舞台劇場搞咗一連四場「舞台上的羅文」演唱會。
《願望就是明天》、《激光中》躋身無線電視嘅勁歌金曲1983年第一季優秀選十隻歌。前者亦曾登上香港電台中文歌曲龍虎榜一周冠軍；後者喺年尾做咗1983年度十大勁歌金曲頒獎典禮嘅十大勁歌金曲。
1984年，呢隻唱碟做咗香港IFPI認証嘅白金唱片。
舞台道具師

舞台道具師係表演藝術上嘅一種職位，顧名思義專職負責處理舞台道具相關嘅事宜。
舞女

舞女係指專職舞蹈演出，用身體動作表達意念同埋美感嘅女性舞者。
但係中文嘅「舞女」一般指喺舞廳、夜總會等娛樂場所入面陪客跳舞、飲酒嘅女服務員。
又可以係跳除衫舞嘅女人，要係邊剝衫邊跳舞，表演性感誘惑觀眾性幻想。
舞台道具

舞台道具（英文：prop）係表演藝術用語，泛指一啲演員表演嗰陣會喺舞台上面用嘅物件。
耶穌嘅比喻

耶穌嘅比喻係用生活化、可以見到嘅嘢來解釋天上屬靈嘅、抽象嘅嘢。所以耶穌嘅比喻成日都用「天國好比」開始。耶穌嘅比喻主要出現喺《新約聖經》嘅《馬太福音》、《馬可福音》同《路加福音》，《約翰福音》只有1個比喻，喺第15章嘅葡萄樹嘅比喻。呢啲比喻大部分都非常簡潔、令人難忘，每個比喻都傳達住一種特別嘅教訓。
耶穌受難

耶穌受難（英文：the Passion，源自古希臘文：πάσχειν，paschein，字面意義為「承受苦難」，指耶稣被處死前嘅最後一段日子，耶稣嚟到耶路撒冷，同十二門徒進行最後嘅晚餐，最終因為被猶大出賣而被逮捕，走上苦路，被釘死喺十字架上。耶穌喺死前所承受嘅各種痛苦，成為基督教神學嘅中心教義之一，以聖週嚟紀念耶穌受難。
耶穌會

耶穌會（拉丁原名 Societas Iesu，S.J.）係天主教嘅主要修會，1534年由依納爵（St. Ignatius of Loyola）為因應當時基督新教嘅改革而成立，得到羅馬教廷教宗認可。耶穌會最主要嘅任務係教育與傳教，喺歐洲辦好多大學，培養出唔少影響後世嘅人，例如利瑪竇，笛卡兒。
耶穌受難節翌日

聖週六，又叫耶穌受難節翌日或者復活節前日，係指耶穌受難節同復活節之間果一日。呢日係基督教徒準備迎接復活節嘅最後一日。
耶穌復活

耶穌復活係指根據基督教《新約聖經》中嘅四本福音書同《使徒行傳》記載，耶穌喺被釘死喺十字架第三日死而復生嘅事件。基督教相信上帝嘅愛子耶穌為救贖世人而死喺十字架上，但佢喺第三日復活，四十日之後又升天。基督徒將復活睇成上帝權能勝過罪惡同死亡嘅明證以及信徒得救贖嘅憑據；十字架因為耶穌嘅復活而成為得勝嘅標記。
耶穌水上行走

耶穌水上行走係《聖經》記載耶穌嘅神蹟之一，喺《馬太福音》、《馬可福音》同《約翰福音》都有記載。

聖經譯文
「
就快天光嗰陣，耶穌喺海面上行去門徒嗰度。門徒睇見佢喺海面行，就好驚，話：「係個鬼怪！」佢哋嚇得大嗌起嚟。耶穌即刻對佢哋話：「放心！係我，唔使驚！」
」

——《馬太福音》14章25-27節
「
耶穌睇見門徒因為船逆風，搖得好辛苦。就快天光嗰陣，佢喺海面行去門徒嗰度，想要超過佢哋。但係門徒睇見佢喺海面上行，以為係鬼怪，就大嗌起嚟；因為佢哋都見到佢，都好驚。耶穌即刻對佢哋話：「放心！係我，唔使驚！」於是耶穌行去佢哋嗰度，一上船，風就停咗；佢哋個心好驚奇。因為佢哋重未明白分餅嘅事，佢哋思想遲鈍。
」

——《馬可福音》6章48-51節
「
門徒撐船，行咗大概十里，睇見耶穌喺海面上行緊去船度，佢哋就好驚。耶穌對佢哋話：「係我，唔使驚！」門徒就接佢上船，船即刻到達佢哋要去嘅地方。
」

概覽
門徒落到海邊，馬可福音記載耶穌先「催佢哋上船」，大概係驚佢哋俾群眾利用擁立佢為王，但係佢哋等到天黑先至上船。加利利海係個內陸湖，由於湖形狹長，又俾陸地包圍，經常會突然返起風浪。湖嘅北端只有四英里，門徒搖櫓已經行咗十幾里，已經好近終點。到咗四更天（馬太福音14：25），即係朝早三至六點，重未天光，耶穌見到門徒隻船逆風好辛苦，就喺耶穌喺海面上行去門徒隻船嗰度。門徒喺黑暗之中睇得唔不清楚，以為係傳說中嘅鬼怪邪靈，尖叫起嚟，馬太福音重記載彼得喺海上行去耶穌嗰度，因為信心唔夠而下沈，而俾耶穌救起嘅事蹟（馬太福音14：28–31）。
聖殿山

聖殿山（Temple Mount）係耶路撒冷一座山，亦係猶太教、基督教同回教嘅宗教聖地。
聖母無玷聖心學校

聖母無玷聖心學校（英文：Immaculate Heart of Mary School）係香港新界大圍一間全日制資助類別小學，喺1964年由聖母痛苦方濟傳教女修會所創立。

簡介
聖母無玷聖心學校校訓「孝、悌、勤、儉」，英文「amor et labor」，係希伯來文。學校位於大圍名城（大圍火車站上蓋），係區內嘅傳統名校。辦學團體亦創立咗聖母無玷聖心書院同聖母無玷聖心幼稚園。

校舍變遷
聖母無玷聖心學校嘅舊校舍設喺沙田文禮路，同聖母無玷聖心幼稚園相鄰。2012年搬去沙田大圍美田路一號現址。而於新校舍啟用後，舊校舍亦陸續被聖母無玷聖心幼稚園收為校園用地。
聖殿站

聖殿站（英文：Temple tube station）係英國倫敦地下鐵區域綫同環綫嘅車站，屬第1收費區，喺大倫敦西敏市。
聖母玫瑰書院

聖母玫瑰書院（英文：Our Lady of the Rosary College）係香港九龍一間天主教資助女子英文中學，喺九龍塘又一村玫瑰街22號，1971年創校，創校團體係顥主女修會。校訓係純潔博愛（Purity and Charity）。
聖歷山一世

聖歷山一世（St. Alexander I，又譯聖亞歷山大一世，75年—115年5月3號）係羅馬天主教第6任教宗，105年到115年在位。
聖母月

聖母月係天主敎獻畀聖母瑪利亞嘅月份，通常響西曆5月，基督徒會效法聖母嘅德行同請求佢代禱，同埋指導信徒點樣信從同依靠基督。

史
聖母月源於13世紀末，嗰時天主敎會就將5月獻畀聖母，將當時世俗慶節變成基督敎節日。18世紀耶穌會會士提倡聖母月敬禮。聖母月敬禮嘅價值畀之後敎會肯定，敎宗發兩個通喻，分別係碧岳十二世嘅《天主中保》，同保祿六世嘅《論五月》。
華夏

華夏係中國嗰意思，亦係中國大陸（內地），加𠹺香港，澳門嘅總稱。
華夷圖

華夷圖，中國古地圖，現存一塊，放喺西安，刻喺石上，一一三六年。講及華夏同周圍邊外族人分佈。
現存一塊。係金國扶殖嘅大齊，大齊國所刻，下底有寫阜昌七年，即一一三六年。背面係禹跡圖。華夷圖，禹跡圖，都係官學之中，好可能教育官吏之用。
華大

中華大學，臺灣新竹嘅大學。
華中師範大學，中國湖北武漢嘅大學。
華娛衛視

華娛衛視（粵拼：waa4 jyu4 wai6 si6；簡化字：华娱卫视；英文：China Entertainment Television），簡稱華娛或CETV，係TOM集團屬下嘅一間已經停止播出嘅衛星頻道，頻道主要播出娛樂節目，播出語言為純普通話。呢個頻道喺播出期間，凈限香港、澳門、廣東廣州、深圳、珠海、三星級以上嘅酒店同涉外小區，吉林長春地區先至收到。
佢嘅發射站喺深圳。

史
1995年3月11號，原星加坡籍電視製作人——蔡和平喺香港九龍塘成立咗呢間電視台，重將1980年代同1990年代播得好火爆嘅《歡樂今宵》節目經驗帶到呢間電視台而開播。初期時因為播咗好多部進口熱門劇集同熱門嘅娛樂節目而一度受到歡迎，但2000年因為財政出現困難，2001年俾美國AOL時代華納入主而變成旗下首間中文頻道。2003年9月15號，TOM集團正式收購華娛衛視。但收購後，節目質量一直冇改善，連續11年夾埋蝕咗超過6億港紙。
2016年10月25號，華娛屬下嘅主管公司——TOM集團為咗保護集團股東利益而宣佈，喺2016年底停播。同年12月初，華娛嘅微信公眾號都停埋。
2016年12月26號，華娛衛視喺屏幕左邊好多時打出咗一系列捆白邊黑字，話頻道喺跟住落嚟嘅大除夕倒數完後停播。
從2016年12月23號開始，電視台播嘅部分綜藝或劇集節目半佬，喺屏幕左邊發佈咗喺2016年大除夕倒數完之後停播嘅公告，同時通訊事務管理局亦收到華娛停播嘅消息。
2016年12月27號，華娛衛視嘅官網亦唔可以正常訪問；2日後，官網直播源都落埋架。
2017年1月1號00:00，電視台喺播完翻炒嘅《2012華娛衛視亞洲十大紅人頒獎典禮》行完上升字幕後，畫面打出有動畫預告帶「華娛衛視衛星信號及節目喺2017年1月1號00:00停播，感謝觀眾多年支持。」嘅字樣。畫面亦喺8分鐘後定格。

落地中國大陸
2002年1月1號，頻道俾國家廣電總局（今日嘅國家新聞出版廣播電影電視總局）批准而落戶廣東省有線電視網絡，成為第一間落戶廣東有線電視嘅境外頻道。但其它省份凈限喺三星級以上嘅酒店同外國人、港澳臺居住小區播出。
雖然中國大陸有明文規定唔畀喺廣東珠三角以外地區轉播港澳臺或國外頻道，但有唔少縣級或唔知名地區都可以靜鷄鷄睇到包括華娛衛視等其它港澳臺或國外頻道。喺廣東地區，曾經喺廣州、深圳、東莞、珠海、中山、惠州地區播過呢個頻道，但惠州、東莞同埋中山地區先後因接到投訴而停咗呢個台。
2009年，吉林長春有線為咗完成數字電視轉換工作，重引入咗呢個台兼整成加錢先至睇到嘅頻道。
由於TOM集團喺2016年10月25號宣佈頻道會喺年底停播，屆時廣州、深圳、珠海、三星級以上酒店同涉外小區都會調整電視信號表。

停播之後
華娛衛視停播之後，原版信號喺2017年1月1號00:13變成黑屏。右下角帶圓點嘅信號喺當日00:00消失，00:08變成卡屏狀態，11:17變成冇台標嘅彩條信號。而廣州、深圳同珠海播出嘅信號一直持續卡屏狀態，但長春當地播出嘅信號變成彩條。兩日後，深圳當地嘅有線同天威視訊、各大三星級以上嘅酒店同涉外小區都做咗刪台處理。2017年1月5號，珠海廣電網絡亦做咗刪台處理。
2017年4月1號，廣州地區屬下嘅番禺有線用咗廣州電視台購物頻道頂住原有華娛衛視嘅頻道位。12日後，廣東有線亦將華娛衛視做咗刪台處理。
2017年5月23號，廣州地區屬下嘅花都有線用咗廣州電視台購物頻道嚟頂住原有華娛衛視嘅頻道位。
2017年6月17號，廣州地區屬下嘅白雲有線從模擬信號轉成數碼信號時，順手將華娛衛視嘅頻道位都刪埋。
2017年6月26號，廣州地區屬下嘅市線將華娛衛視嘅頻道位改成機頂盒自帶嘅停播信號（黑屏）畫面。
喺廣州地區，由於屬下嘅購物頻道喺2020年6月8號凌晨停播，市線、番禺有線同花都有線都順手將華娛衛視嘅頻道位都刪埋。
華嫂冰室

華嫂冰室係一個香港嘅茶餐廳品牌。

歷史
呢個品牌喺元朗起家，聲稱有周潤發、譚詠麟、周杰倫、同余文樂等等嘅藝人支持。
到2019年3月，佢去咗臺北嘅大安區度開新嘅分店，由余文樂做大股東。不過，呢間分店到2021年8月因為新冠疫情嘅關係而執咗笠。
由於余文樂嘅政治立場偏向親中，所以有啲黃色經濟圈嘅支持者，覺得佢係屬於「藍店」。

食物衛生
2022年6月9號，有報道話華嫂冰室外賣生菜附上曱甴死屍，有關食客表明會向政府熱線投訴。
華夏東路站

華夏東路站係上海地鐵2號綫一個地鐵站，喺浦東新區。個站2010年4月8號啟用。
華夷之辨

華夷之辨係中國古時分清華夏同蠻夷嘅概念，將中原睇成華夏文明中心，外邊係朝貢國，再外邊係四夷：東夷、南蠻、西戎同北狄，最外邊就係化外之地。
蒙特雷足球會

蒙特雷足球會（英文：C.F. Monterrey）係墨西哥蒙特雷嘅職業足球球會，依家踢緊墨西哥超級足球聯賽。
蒙索羅

蒙索羅（法文：Montsoreau ; 法文讀音：[mɔ̃soʁo]）係法國盧華爾河區曼恩-盧華爾一個城鎮，面積約莫有5.19平方公里，人口約莫有五百幾人。
蒙特維多國民籃球隊

蒙特維多國民籃球隊（英文：Club Nacional de Football Basketball）係烏拉圭蒙特維多嘅職業籃球球會，依家打緊烏拉圭甲組籃球聯賽。
蒙特雷

蒙特雷（Monterrey）係墨西哥東北部一座城，係新萊昂州嘅首府，2020年人口114萬幾人，全國第九大。佢係墨西哥入面經濟發展得比較好嘅一座城。
蒙特雷力量籃球隊

蒙特雷力量籃球隊（英文：Fuerza Regia de Monterrey）係墨西哥蒙特雷嘅職業籃球球會，依家打緊墨西哥職業籃球聯賽。
蒙納殊大學

蒙納殊大學（英文：Monash University）係澳洲墨爾本一間大型研究性綜合大學，澳洲八校聯盟之一，1958年創校，以澳洲一戰軍官約翰蒙納殊爵士（Sir John Monash）個名命名。該校有多個校區，四個喺墨爾本城區，其中喺墨爾本市東南區Clayton嗰個係主校區，一個喺馬來西亞，另外喺中國蘇州同埋印度孟買有分校，並喺意大利普拉圖有一間研究及教學中心。
蒙索羅城堡

蒙索羅城堡（法文：Château de Montsoreau），係法國蒙索羅一座城堡，1515年起好，有哥德式同文藝復興風格。
蒙特維多

蒙特維多（西班牙文：Montevideo）係烏拉圭首都。
蒙田

蒙田（Michel de Montaigne，1533年2月28號—1592年9月13號），係法國文藝復興代表性嘅哲學家同作家，代表作品有《隨筆集》。
華隆布拉邦

華隆布拉邦（法文：Brabant wallon）係比利時華隆嘅省，首府華夫爾。
華隆文

華隆文（Walon），係比利時華隆用嘅語言，有超過60萬人用。
華頂博信

華頂博信（日文：華頂博信／かちょう ひろのぶ Kachō Hironobu，1905年5月22號—1970年10月23號），前日本皇室成員，華頂家當主，老豆係伏見宮博恭王，同時係海軍軍人同埋貴族院議員，最高階位係海軍勲一等大佐。響未皇籍脫離之前，尊稱伏見宮博信王。

經歷
博信係響1905年出世，老豆係博恭，有兩個大佬（分別係博義王同埋博忠王）。響1925年入讀海軍兵學校，同年做咗海軍少尉候補生同埋「磐手」成員之一，響1926年12月升上做海軍少尉同埋畀人派去做山城號戰艦船員之一，後嚟響1939年畢業。
響1926年，博信王獲頒勲一等旭日桐花大綬章，響同年12月皇籍脫離，改封為侯爵，列入華族，唔再係皇室成員。同時，佢繼承華頂宮當主一位，接替因腦膜炎而過身嘅二佬博忠王，佢仲改名叫華頂博信。同月13號，華頂博信同閑院宮載仁親王第五個女華子女王結婚。
1932年，就任愛宕號重巡洋艦分隊長，之後分別做曙水雷長、漣水雷長同埋軍令部員。響1935年，佢以候爵嘅身份做貴族院議員。
響1939年，佢擔任海軍大學校教官，響1945年畀人調去海軍水雷學校做教官，同月升上做中佐。同年9月升上做大佐，同年11月畀人調去予備役（即在鄉軍人，入得予備役嘅軍人差唔多都準備退役）。
1946年，老豆博恭過身，同年4月博信佢辭任貴族院議員。響1951年，博信正式同華子離婚，係日本皇室第一個離婚嘅人。呢件事響日本引起好大騷動，同時影響埋華子嘅大佬春仁。響1953年，博信同早川ルース壽美子再婚。
響1970年博信過身，終年六十五歲。死後由大仔華頂博道繼任當主一位，不過呢個時候華頂宮已經唔係皇室宮家，只係一個虛銜，所以博信係華頂宮最後一任實際當主。
華頂宮

華頂宮（日文：かちょうのみやKachō no miya）係日本皇室舊時一個宮家，響1868年由華頂宮博經親王設立，現任當主係華頂博道。雖然華頂宮到依家都仲存在，但係淨係得個名，已經唔再係日本皇室成員，同埋依家嘅正式名改咗叫華頂侯爵家。

歷史
華頂宮係由華頂宮博經親王響1868年設立，但係博經響1876年突然過身，於是當主一位由博經獨仔華頂宮博厚親王繼承，無奈博厚都好短命，響1883年博厚過身，終年八歲。
博厚死咗之後，華頂宮一下子冇咗繼承人。咁啱當時伏見宮有嫡子邦芳，所以就派咗庶長子博恭（嗰時佢叫愛賢）過嚟繼承華頂宮當主一位。後嚟伏見宮原先預定繼承人邦芳身體轉差，而另一位嫡子昭德又早死，所以博恭響1904年以貞愛親王大仔嘅身份回歸伏見宮，同年由博恭第二個仔博忠繼任華頂宮當主一位。但係博忠響1924年過身，由於博忠冇仔女，所以華頂宮絕家。
響1926年，華頂宮改叫華頂侯爵家，由博恭第三個仔、博忠細佬博信繼任華頂宮當主一位。但係由呢個時候開始，華頂宮已經唔再係日本皇室成員，不過仲保留貴族身份。
響1970年博信過身之後，由大仔博道繼承做當主。不過博道繼任嘅時候已經冇嗮權力，淨係得個名，同平民已經冇乜差別。
華隆

華隆（Wallonie）係比利時南半部嘅大區，首府那慕爾，居民主要講法文。

區歌
内文：華龍人之歌
華隆嘅區歌係《華龍人之歌》（法文：Le Chant des Wallons），1998年被賦予官方地位。
華雷斯城

華雷斯城（西班牙文：Ciudad Juárez，西班牙文讀音：[sjuˈðað ˈxwaɾes]）係墨西哥芝華華州最多人嘅城市。當地人通常淨係嗌華雷斯（Juárez）。1888年之前叫做Paso del Norte（北部通道）。華雷斯同北邊嘅美國德州艾爾帕索淨係隔住條格蘭德河。
華雄

華雄（華讀話，粵拼：waa6 hung4；—191年），關西人，係東漢末年董卓手下武將。
根據《三國志》同《資治通鑒》嘅記載，孫堅參與董卓討伐戰嗰陣時，喺陽人大破董卓軍，重將華雄擊敗斬首。而喺《三國演義》入面，為咗顯示關羽嘅勇猛，將華雄寫成係同關羽單挑決鬥輸咗而被殺。《斬華雄》都成為咗京劇入面嘅一齣出名嘅劇目。
華頂宮博厚親王

華頂宮博厚親王（日文：かちょうのみや ひろあつしんのう，1875年1月18號—1883年2月15號）係日本皇室成員，博經親王獨仔，華頂宮第二代當主。

經歷
博厚響1875年出世，老豆係博經，阿媽係南部利剛大女郁子。
1876年，老豆死咗，所以由佢繼承華頂宮。本身佢係要臣籍降下，成為平民，但係佢冇咗老豆，如果佢做平民嘅話就生活可能會好慘，同時其他皇室都希望可以保留佢嘅皇族身份，所以明治天皇就批准佢唔使臣籍降下。1883年，佢親王宣下，成為明治天皇嘅養仔，點知同一日突然暴斃，終年得八歲。
佢死後，華頂宮當主一位由貞愛親王庶大仔愛賢王（即係後嚟嘅博恭王）繼承。
艾哈邁德·陶菲克帕夏

艾哈邁德·陶菲克帕夏（土耳其文：Ahmet Tevfik Paşa，1845年2月11號—1936年10月8號）係鄂圖曼帝國政治人、貴族同埋外交官。喺第一次世界大戰結束之後，佢做咗帝國嘅末代大維齊爾。
艾哈邁德伊本罕百里

艾哈邁德伊本罕百里（Ahmad ibn Hanbal，780年11月23號—855年8月2號）係伊斯蘭教罕百里派嘅創立者。
艾史提賓穆里羅

艾史提賓穆里羅（西班牙文：Bartolomé Esteban Murillo，1617年12月—1682年4月3號）係巴洛克時期西班牙一位畫家。
艾勻標

艾勻標，全名烏比拉貪‧迪尼斯‧德‧阿吉亞爾（Ubiratan Diniz de Aguiar，又譯烏比拉貪；1941年9月7號—）係巴西文職官及政治人。艾勻標喺塞阿拉州西德羅市（Cedro）出世，佢係現任巴西審計法院首席法官。
艾哈邁德

艾哈邁德（1976年8月15號—）係當今埃塞俄比亞總理，由2018年做到而家。佢亦係2019年諾貝爾和平獎得主。
蔡百泰

蔡百泰，親北京派在港台裔商人，喺台灣台南市出世，百勝旅運董事長，曾經任職港澳台灣同鄉會理事、會長、副會長等職位。

生涯
蔡百泰先生喺1968年開始喺香港做日語導遊，到1979年成立咗百勝旅運。
1992年，佢做咗「香港日本人旅客手配業社協會」會長，2006年變成永遠榮譽會長。佢仲創辦咗仁濟醫院德育及公民教育獎勵基金。

政治參與
佢係港澳台灣同鄉會主要成員，1999年曾經參與港澳台灣同鄉會訪問團，獲連戰副總統接見。
蔡碧紅

蔡碧紅，香港親中派文化界人士。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
佢亦做過親中派香港南安公會理事。